**Akciju sabiedrības “Amber Latvijas balzams”**

**PADOMES ZIŅOJUMS**

kārtējai akcionāru sapulcei

Rīgā, 2025. gada 11. jūlijā.

**Cienījamie akcionāri,**

Laika periodā starp iepriekšējo akcionāru sapulci un šo dienu Jūsu ievēlētā Padome kā AS “Amber Latvijas balzams” (turpmāk arī – Sabiedrība) uzraudzības institūcija veica pastāvīgu uzraudzību pār Sabiedrības valdes darbību. Padomei piešķirto tiesību īstenošana noritēja saskaņā ar Latvijas Republikas Komerclikumu un pamatojoties uz AS “Amber Latvijas balzams” statūtiem.

Pārskata periodā notika divdesmit AS “Amber Latvijas balzams” Padomes sēdes. Tajās tika izskatīti būtiski jautājumi, kuru sakarā Valde bija vērsusies pēc apstiprinājuma pie Padomes.

Padomes darbs pārskata periodā (pagājušajā gadā) ir bijis atbilstošs spēkā esošajam, Komerclikumā parezētajam regulējumam un akciju sabiedrības “Amber Latvijas balzams” statūtiem.

Visi Padomes locekļi pildīja savus pienākumus apzinīgi, sniedza priekšlikumus Padomes un Sabiedrības darba uzlabošanai kopumā.

Neskatoties uz vairākiem izaicinājumiem, kā arī apgrozījuma samazināšanos, 2024. gads Sabiedrībai ir bijis sekmīgs un noslēdzies ar peļņu. Padome atbalsta Valdes ziņojumā minētos 2025. gada plānus.

AS “Amber Latvijas balzams” Padome ir izskatījusi Valdes sagatavotos un zvērināta revidenta pārbaudītos AS “Amber Latvijas balzams” pārskatus par 2024. gadu, atkarības pārskatu un Revīzijas komitejas ziņojumu. Pārskati ir sagatavoti atbilstoši Latvijas Republikas likumiem, ievērojot starptautisko finanšu pārskatu standartus. Padomei nav iebildumu par revidenta atzinumu un par pārskatos iekļauto Valdes ziņojumu. Padome ir izskatījusi Valdes priekšlikumu par peļņas izmantošanu, sagatavotos lēmumprojektus attiecībā uz jautājumiem, kas iekļauti Sabiedrības kārtējās akcionāru sapulces darba kārtībā.

Padome atbalsta Valdes priekšlikumus un iesaka akcionāriem balsot „par” saskaņā ar sagatavotajiem lēmumprojektiem kārtējās akcionāru sapulces darba kārtības jautājumos.

Sabiedrības darbība pārskata posmā vērtējama pozitīvi. Valde savus pienākumus ir veikusi atbilstoši normatīvo aktu prasībām. Sabiedrības finanšu stāvoklis ir stabils.

Cieņā,

**Sabiedrības padomes locekļi:**

|  |
| --- |
| Valizhan Abidov |
| Boriss Ņešatajevs |
| Velga Celmiņa |